b'\n_START_ARTICLE_\nMutti\n_START_PARAGRAPH_\nMutti (muita nimi\xc3\xa4 pepu, k\xc3\xb6p\xc3\xb6tes, tikkupuuro, tikkuh\xc3\xb6yry ja \xc3\xa4kkin\xc3\xa4inen) on etenkin Keski- ja Pohjois-Pohjanmaalla suosittu perinneruoka, joka valmistetaan ohrajauhosta ja vedest\xc3\xa4 sek\xc3\xa4 maustetaan suolalla. Sit\xc3\xa4 pidet\xc3\xa4\xc3\xa4n vanhimpana ja yksinkertaisimpana pohjoispohjalaisena perinneruokana. Ruokalaji (ruots. n\xc3\xa4vgr\xc3\xb6t) tunnettiin my\xc3\xb6s Ruotsin V\xc3\xa4rmlannissa Suomesta per\xc3\xa4isin olevana ruokalajina jo 1700-luvulla. Ruotsin akatemian mukaan ruoan nimi tulee sanasta "motti", joka tarkoittaa yht\xc3\xa4 annosta kyseist\xc3\xa4 ruokalajia. Muttia on tehty my\xc3\xb6s Keski-Suomessa. Mutti voi tarkoittaa my\xc3\xb6s talkkunajauhoista ja vedest\xc3\xa4 keitetty\xc3\xa4 paksua tahnaa. Aiemmin Uudellamaalla, mutta nykyisin P\xc3\xa4ij\xc3\xa4t-H\xc3\xa4meess\xc3\xa4 sijaitsevan Artj\xc3\xa4rven pit\xc3\xa4j\xc3\xa4ruoka on hernesmutti ja p\xc3\xa4ij\xc3\xa4th\xc3\xa4m\xc3\xa4l\xc3\xa4isen Hollolan makea omenapepu.\n_START_SECTION_\nValmistus\n_START_PARAGRAPH_\nPepun ja mutin valmistusmenetelm\xc3\xa4t ovat vaihdelleet paikkakunnasta riippuen. Anneli Syrj\xc3\xa4sen mukaan pepu on ollut kylm\xc3\xa4\xc3\xa4n veteen valmistettua ruokaa ja mutti on valmistettu kuumaan veteen. Pepuun on voitu maakunnan etel\xc3\xa4isill\xc3\xa4 alueilla sekoittaa my\xc3\xb6s marjoja. _NEWLINE_Mutin valmistuksessa yksi osa suolattua vett\xc3\xa4 kiehutetaan. Sitten kaksi ja puoli osaa ohrajauhoa kaadetaan kiehuvaan veteen. Ei sekoiteta, vaan tehd\xc3\xa4\xc3\xa4n massaan reiki\xc3\xa4 puutikulla, jotta h\xc3\xb6yry p\xc3\xa4\xc3\xa4see nousemaan yl\xc3\xb6s. Annetaan jauhon kypsy\xc3\xa4, kunnes vesi l\xc3\xa4hes haihtunut, sitten sekoitetaan. J\xc3\xa4\xc3\xa4m\xc3\xa4veden m\xc3\xa4\xc3\xa4r\xc3\xa4ll\xc3\xa4 saa m\xc3\xa4\xc3\xa4ritelty\xc3\xa4, mink\xc3\xa4 kokoisia kokkareita saa aikaan. Parasta muttia saa aikaan, kun toiseen sy\xc3\xb6ntiin paistaa pannulla runsaan voin kera. Mutti nautitaan perinteisesti voin kera. Muttikokkareiden koko voi vaihdella ryynim\xc3\xa4isest\xc3\xa4 \xe2\x80\x9dhiekkamutista\xe2\x80\x9d isokokkareiseen \xe2\x80\x9dkouramuttiin\xe2\x80\x9d.\n_START_SECTION_\nMerkitys\n_START_PARAGRAPH_\nMutti on ollut perinteisesti arkista ruokaa, jopa niin sanottua \xe2\x80\x9dh\xc3\xa4t\xc3\xa4ruokaa\xe2\x80\x9d. Muttia ja pepua valmistettiin usein v\xc3\xa4lipalaksi tai ev\xc3\xa4\xc3\xa4ksi. _NEWLINE_Sieviss\xc3\xa4 j\xc3\xa4rjestet\xc3\xa4\xc3\xa4n vuosittain Muttimarkkinat.'